Egész Newcastle velünk ünnepelt!  
Ma az ünnepélyes megnyitóval hivatalosan is kezdetét vette a XXII. Szervátültetettek Világjátéka Nagy-Britanniában.

A versenyre 54 sportolóval (51 felnőtt, 3 junior) utazott a magyar szervátültetett válogatott.

A 32 vese-, 9 máj-, 3 kombinált vese- és máj-, 1 tüdő-, 3 szív- és 6 csontvelő átültetett sportoló 11 sportágban indul a Játékokon, korosztályos bontásban (asztalitenisz, atlétika, bowling, darts, kerékpár, petanque, röplabda, tenisz, tollaslabda, triatlon, úszás).

A 60 résztvevő ország fergeteges hangulatban vonult végig a város sétáló utcáján keresztül a Sport Centerig. A megnyitó ünnepség meglepetése az volt, hogy Berente Judit - a Magyar Szervátültetettek Szövetségének elnöke – a hazai és nemzetközi munkájának elismeréseként megkapta a WTGF (World Transplant Games Federation) Hall of Fame díját, ezzel bekerült a Hírességek Csarnokába. A díjat dr. Maurice Slapak, korábbi WTG elnöktől, és Chris Thomas, jelenlegi WTG elnöktől vehette át. Az ünnepségen nagy örömünkre tiszteletét tette Szabó László, a Magyar Paralimpiai Bizottság Köztestület elnöke is.

Holnap már rajthoz is állnak versenyzőink az 5km-es utcai futásban, petanque egyéniben, illetve röplabda csapatunk is pályára lép.